Predkladacia správa

Návrh zákona sa predkladá ako iniciatívny návrh. 
V čl. I sa navrhuje upraviť poskytovanie príspevku pri narodení dieťaťa a príspevku na viac súčasne narodených detí, v čl. II sa navrhuje doplniť zákon o orgánoch štátnej správy v oblasti sociálnych vecí, rodiny a služieb zamestnanosti o zavedenie účelu spracúvania osobných údajov v jednotnom informačnom systéme a v čl. III sa navrhuje úprava zákona o príspevkoch na podporu náhradnej starostlivosti o dieťa, ktorá nadväzuje na navrhovanú úpravu poskytovania príspevku pri narodení dieťaťa. 
Navrhuje sa zlúčiť v súčasnosti poskytovaný príspevok pri narodení dieťaťa a príplatok k príspevku pri narodení dieťaťa do jednej štátnej sociálnej dávky, ktorou je príspevok pri narodení dieťaťa. Výšku príspevku sa navrhuje ustanoviť v dvoch sumách podľa poradia pôrodu, z ktorého sa dieťa narodilo, a to z prvého až tretieho pôrodu a zo štvrtého a ďalšieho pôrodu. 
Vzhľadom na skúsenosti z praxe a skutočnosť, že podľa súčasného zákona sa finančné prostriedky súvisiace s narodením dieťaťa poskytujú aj v prípadoch, keď centrum záujmov rodiny nie je v Slovenskej republike, ale trvalý pobyt na území Slovenskej republiky si oprávnená osoba nezrušila, navrhuje sa rozšíriť podmienky nároku na príspevok pri narodení dieťaťa o podmienku bydliska oprávnenej osoby na území Slovenskej republiky. Ide o príspevok, ktorý v rámci EÚ nepodlieha koordinácii systémov sociálneho zabezpečenia. V súlade s nariadením EP a Rady (EÚ) č. 492/2011 o slobode pohybu pracovníkov v rámci Únie však umožňuje oprávnenej osobe z iného členského štátu EÚ poskytnúť príspevok pri narodení dieťaťa v Slovenskej republike, ak v Slovenskej republike vykonáva zárobkovú činnosť.
 Za oprávnené osoby na príspevok pri narodení dieťaťa sa navrhuje považovať len biologických rodičov dieťaťa. Naďalej sa prednosť nároku na príspevok pri narodení dieťaťa ponecháva matke dieťaťa, u ktorej sa dá jednoznačne určiť poradie pôrodu, z ktorého sa dieťa narodilo. 
V čl. II sa navrhuje doplnenie zákona o orgánoch štátnej správy v oblasti sociálnych vecí, rodiny a služieb zamestnanosti o spracúvanie v informačných systémoch Ministerstva práce, sociálnych vecí a rodiny Slovenskej republiky a v informačných systémoch Ústredia práce, sociálnych vecí a rodiny osobných údajov, ktoré sú v tejto oblasti uvedené v osobitných predpisoch. Navrhované ustanovenie je v súlade so zákonom o ochrane osobných údajov a nemá vplyv na už existujúce informačné systémy verejnej správy, ktoré rezort práce využíva.
Pre deti, ktoré sú zverené do starostlivosti nahrádzajúcej starostlivosť rodičov do šiestich mesiacov ich veku, ktorým doteraz mohol byť poskytnutý príspevok pri narodení dieťaťa, sa navrhuje umožniť podľa zákona o príspevkoch na podporu náhradnej starostlivosti o dieťa poskytnúť jednorazový príspevok pri zverení dieťaťa do náhradnej starostlivosti. Táto úprava je navrhnutá v čl. III návrhu zákona.
Pri riadnej starostlivosti o tri a viac súčasne narodených detí alebo v priebehu dvoch rokov opakovane narodených dvojčiat alebo viac detí súčasne sa naďalej navrhuje poskytovať príspevok raz ročne v období od jedného roka veku detí do 15 rokov ich veku.
	Finančný, sociálny, environmentálny vplyv a vplyv na podnikateľské prostredie  a informatizáciu  spoločnosti sú uvedené v doložke vybraných vplyvov. 
Účinnosť návrhu zákona sa predpokladá od 1. januára 2014 s postačujúcou legisvakančnou lehotou.
Návrh zákona bol zaslaný prostredníctvom portálu právnych predpisov dňa 1. júla 2013 na medzirezortné pripomienkové konanie. 
Vyhodnotenie pripomienok medzirezortného pripomienkového konania je súčasťou návrhu zákona. Pripomienky k návrhu zákona v určenom termíne nezaslali subjekty uvedené vo vyhodnotení medzirezortného pripomienkového konania.